毘陵太平院壁間畫山水熟視之有飛動勢殆仙筆也
作者：林景清
朝代：宋

paragraphs: 山風不動雲四寂，萬頃波濤生素壁。
三峽夜怒摇星河，九溟晝沸卷霹靂。
誰將江海一筆吞，華陽入硯玄波翻。
靈鼇東轉坤軸動，驚浪出沒蛟與黿。
毫端分寸千萬里，人心之險亦如此。
老僧閲世如閲畫，面壁凝然悟玄理。
嗟余老作汗漫游，寒光飛動六月秋。
乃知瞿唐在平陸，安得竹葉吹成舟。